
Az identitás eldologiasodó tendenciája

Lukács György Történelem és osztálytudat című tanulmánykötetében hosszasan elemzi a modern kapitalista társadalmak általánosan jellemző betegségét, az eldologiasodás folyamatát. Elemzésében rámutat a termelési viszonyok és a társadalmi kapcsolatok egyre növekvő tárgyiasulására. Lukács szemében ez a „dologivá válás” és az ebből következő árucikk jelleg az egész kapitalista szemlélet és rendszer központi problémája, amely rövid úton a tudat eltorzulásához és a teljes elszemélytelenedéshez vezet. Az eldologiasodás jelenségének következtében a társadalmi érintkezések elvesztik „emberi” lényegüket, és a termelési mód mintájára kalkulálható funkciókká, szerepekké és dolgokká alakulnak, mint a termelő, a munkás vagy a tulajdonos. Az emberi viszonyok tárgyiasulása nem csupán a „másokkal” történő érintkezésekben jön létre, hanem az egyes ember önnön személyiségének vagy identitásának viszonyában is.
A dolgozat során először azt tárgyalom, hogy Lukács értelmezésében milyen folyamatok vezetnek az eldologiasodás jelenségének kibontakozásához. Ezután azt elemezem, hogy a személyiség milyen formáiban képes eldologiasodni, amelyhez egyaránt felhasználom a kései és korai Lukács marxista írásait, valamint, hogy ez a folyamat miként lép kapcsolatba az identitással, majd a konklúzióban két megoldást ismertetek, ami az autonóm identitás visszaszerzésének és dologiatlanításának lehetőségével kecsegtet. 



